20061223

P6_TA(2006)0570

Σχέδιο γενικού προϋπολογισμού για το 2007 (όλα τα τμήματα)

Ψήφισμα του Ευρωπαϊκού Κοινοβουλίου σχετικά με το σχέδιο γενικού προϋπολογισμού της Ευρωπαϊκής Ένωσης για το οικονομικό έτος 2007, όπως τροποποιήθηκε από το Συμβούλιο (όλα τα τμήματα) (15637/2006 — C6-0442/2006 — 2006/2018(BUD) — 2006/2018B(BUD)) και τις διορθωτικές επιστολές αριθ. 1/2007 (SEC(2006)0762), 2/2007 (13886/2006 — C6-0341/2006) και 3/2007 (15636/2006 — C6-0443/2006) επί του σχεδίου γενικού προϋπολογισμού της Ευρωπαϊκής Ένωσης για το οικονομικό έτος 2007

Το Ευρωπαϊκό Κοινοβούλιο,

- έχοντας υπόψη το άρθρο 272 της Συνθήκης ΕΚ και το άρθρο 177 της Συνθήκης Ευρατόμ,

- έχοντας υπόψη την απόφαση του Συμβουλίου 2000/597/ΕΚ, Ευρατόμ, της 29ης Σεπτεμβρίου 2000, για το σύστημα των ιδίων πόρων των Ευρωπαϊκών Κοινοτήτων [1],

- έχοντας υπόψη τον κανονισμό του Συμβουλίου (ΕΚ, Ευρατόμ) αριθ. 1605/2002, της 25ης Ιουνίου 2002, σχετικά με το δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων [2],

- έχοντας υπόψη τη διοργανική συμφωνία της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη χρηστή δημοσιονομική διαχείριση [3],

- έχοντας υπόψη τη διοργανική συμφωνία της 6ης Μαΐου 1999 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη βελτίωση της διαδικασίας του προϋπολογισμού [4],

- έχοντας υπόψη το σχέδιο γενικού προϋπολογισμού της Ευρωπαϊκής Ένωσης για το οικονομικό έτος 2007 που κατάρτισε το Συμβούλιο στις 14 Ιουλίου 2006 (C6-0299/2006),

- έχοντας υπόψη το από 26 Οκτωβρίου 2006 ψήφισμά του σχετικά με το σχέδιο γενικού προϋπολογισμού της Ευρωπαϊκής Ένωσης για το οικονομικό έτος 2007, Τμήμα ΙΙΙ — Επιτροπή (C6-0299/2006), και τη διορθωτική επιστολή αριθ. 1/2007 (SEC(2006)0762) επί του σχεδίου γενικού προϋπολογισμού της Ευρωπαϊκής Ένωσης για το οικονομικό έτος 2007 [5],

- έχοντας υπόψη το από 26 Οκτωβρίου 2006 ψήφισμά του σχετικά με το σχέδιο γενικού προϋπολογισμού της Ευρωπαϊκής Ένωσης για το οικονομικό έτος 2007, Τμήμα Ι — Ευρωπαϊκό Κοινοβούλιο, Τμήμα II — Συμβούλιο, Τμήμα IV — Δικαστήριο, Τμήμα V — Ελεγκτικό Συνέδριο, Τμήμα VI — Ευρωπαϊκή Οικονομική και Κοινωνική Επιτροπή, Τμήμα VII — Επιτροπή των Περιφερειών, Τμήμα VIII(Α) — Ευρωπαίος Διαμεσολαβητής, Τμήμα VIII(Β) — Ευρωπαίος Επόπτης Προστασίας Δεδομένων (C6-0300/2006) [6],

- έχοντας υπόψη τη διορθωτική επιστολή αριθ. 2/2007 (13886/2006 — C6-0341/2006) επί του σχεδίου γενικού προϋπολογισμού της Ευρωπαϊκής Ένωσης για το οικονομικό έτος 2007,

- έχοντας υπόψη τη διορθωτική επιστολή αριθ. 3/2007 (15636/2006 — C6-0443/2006) επί του σχεδίου γενικού προϋπολογισμού της Ευρωπαϊκής Ένωσης για το οικονομικό έτος 2007,

- έχοντας υπόψη τις τροπολογίες και προτάσεις τροποποίησης που ενέκρινε στις 26 Οκτωβρίου 2006 επί του σχεδίου γενικού προϋπολογισμού [7],

- έχοντας υπόψη τις τροποποιήσεις που επέφερε το Συμβούλιο στις τροπολογίες και προτάσεις τροποποίησης που ενέκρινε το Κοινοβούλιο επί του σχεδίου γενικού προϋπολογισμού (15637/2006 — C6-0442/2006),)

- έχοντας υπόψη τα αποτελέσματα της συνεννόησης της 21ης Νοεμβρίου 2006 και της επακόλουθης συνεδρίασης της 28ης Νοεμβρίου 2006,

- έχοντας υπόψη τη δήλωση του Συμβουλίου σχετικά με τα αποτελέσματα των διαβουλεύσεών του για τις τροπολογίες και προτάσεις τροποποίησης που ενέκρινε το Κοινοβούλιο επί του σχεδίου γενικού προϋπολογισμού,

- έχοντας υπόψη το άρθρο 69 και το Παράρτημα IV του Κανονισμού του,

- έχοντας υπόψη την έκθεση της Επιτροπής Προϋπολογισμών (Α6-0451/2006),

Α. λαμβάνοντας υπόψη ότι ακολούθησε συνεκτική στρατηγική σε όλες τις εργασίες του για τον προϋπολογισμό 2007,

Β. λαμβάνοντας υπόψη ότι η στρατηγική αυτή βασίσθηκε στους τρεις πυλώνες που εκτέθηκαν στο από 18 Μαΐου 2006 ψήφισμά του για τον προϋπολογισμό 2007: έκθεση της Επιτροπής για την Ετήσια Στρατηγική Πολιτικής (ΕΣΠ) [8], ιδίως: ορισμός προτεραιοτήτων πολιτικής, αξιοποίηση του χρήματος, προετοιμασία για την ανασκόπηση 2008 / 2009,

Γ. λαμβάνοντας υπόψη ότι αυτή η προσέγγιση πρόβαλε τις σοβαρές προκλήσεις και ευκαιρίες με τις οποίες βρίσκεται αντιμέτωπη η Ευρωπαϊκή Ένωση σε σχέση με την εν εξελίξει διεργασία της παγκοσμιοποίησης και ήγειρε θεμελιώδη ζητήματα σχετικά με τη φύση των στρατηγικών συμπράξεων της ΕΕ με χώρες εταίρους και περιοχές ανά τον κόσμο όλο,

Δ. λαμβάνοντας υπόψη ότι αυτή η σαφής, συνεκτική, στρατηγική διορατικότητα έφερε αποτελέσματα για το Κοινοβούλιο κατά τις διαπραγματεύσεις του με το Συμβούλιο σχετικά με τις βασικές προτεραιότητές του, περιλαμβανομένων και των θεμάτων σχετικά με τον δημοσιονομικό κανονισμό,

Ε. λαμβάνοντας υπόψη ότι τα επιτευχθέντα αποτελέσματα, όσον αφορά τις προτεραιότητες του Κοινοβουλίου, την αξιοποίηση του χρήματος και τον δημοσιονομικό κανονισμό θα αποφέρουν πραγματικά οφέλη στους Ευρωπαίους πολίτες υπό την μορφή αποτελεσματικότερων και αποδοτικότερων δαπανών και θα ενισχύσουν τις συνεχείς προσπάθειες που καταβάλλει το Κοινοβούλιο για να λάβει θετική δήλωση αξιοπιστίας (DAS) για τις δαπάνες τις ΕΕ,

Γενικές σκέψεις: επίτευξη προτεραιοτήτων, διασφάλιση της αξιοποίησης του χρήματος, προετοιμασία για την ανασκόπηση 2008/2009

Επίτευξη προτεραιοτήτων

1. υπενθυμίζει ότι η στρατηγική και οι πολιτικές προτεραιότητες του Κοινοβουλίου όσον αφορά τον προϋπολογισμό του 2007 εκτέθηκαν στο προαναφερθέν ψήφισμα της 18ης Μαΐου 2006 για την Ετήσια Στρατηγική Πολιτικής, ιδίως στις παραγράφους 5 και 6· θεωρεί ότι το ψήφισμα για την Ετήσια Στρατηγική Πολιτικής αποτέλεσε, επομένως, ουσιαστικό μέσο για την χάραξη της στρατηγικής του σε πρώιμο στάδιο της ετήσιας διαδικασίας προϋπολογισμού·

2. επιδοκιμάζει τα επιτευχθέντα αποτελέσματα όσον αφορά τις ευρείες προτεραιότητές του και τα βασικά ζητήματα των διαπραγματεύσεων με το Συμβούλιο στο πλαίσιο του τριμερούς διαλόγου και της διαδικασίας συνεννόησης πριν από τη δεύτερη ανάγνωση του Κοινοβουλίου για τον προϋπολογισμό·

3. απορρίπτει όσον αφορά το συνολικό επίπεδο των πληρωμών την προσέγγιση που υιοθέτησε το Συμβούλιο η οποία συνίσταται σε αυθαίρετες και γενικευμένες περικοπές των επιπέδων πληρωμών· θεωρεί ότι οι πληρωμές πρέπει να κατευθύνονται προς εκείνα τα προγράμματα προτεραιότητας για τα οποία μπορούν να εξασφαλισθούν αποτελεσματικές και αποδοτικές δαπάνες· συμφωνεί στο πλαίσιο μιας γενικής συνεννόησης με το Συμβούλιο επί τελικού επιπέδου πληρωμών 115500 εκατομμυρίων ευρώ, που ισούται προς το 0,99 % του ΑΕΕ της ΕΕ·

4. υπενθυμίζει τη δήλωσή του για τις πληρωμές με την οποία τονίζεται ότι οι παράγραφοι 12 και 13 της διοργανικής συμφωνίας της 17ης Μαΐου 2006 ορίζουν απόλυτα ποσά, που αντιπροσωπεύουν ετήσια ανώτατα όρια για τις δαπάνες βάσει των γενικών προϋπολογισμών, στο πλαίσιο του πολυετούς δημοσιονομικού πλαισίου· επομένως η τήρηση των ετήσιων ανώτατων ορίων που ορίσθηκαν από το πολυετές δημοσιονομικό πλαίσιο 2007-2013 συνιστά αυτόματη αποδοχή των ποσοστών αύξησης για τις μη υποχρεωτικές δαπάνες στους ετήσιους προϋπολογισμούς· υπενθυμίζει στο Συμβούλιο ότι εφόσον τα άρθρα αυτά δεν τηρηθούν, το Ευρωπαϊκό Κοινοβούλιο θα θεωρήσει ότι συντρέχει παράβαση της διοργανικής συμφωνίας·

5. σημειώνει, στο πλαίσιο αυτό, ότι οι ειδικευμένες επιτροπές του Κοινοβουλίου ήσαν μετριοπαθείς στα αιτήματά τους για αύξηση των πιστώσεων πληρωμών κατά την πρώτη ανάγνωση του Κοινοβουλίου επί του προϋπολογισμού 2007, δεδομένου ότι οι κυριότερες νέες νομικές βάσεις εγκρίθηκαν κατά τη διάρκεια του 2006 με σκοπό την εκκίνηση νέων προγραμμάτων δαπανών το 2007·

6. σημειώνει όσον αφορά το συνολικό επίπεδο των πιστώσεων αναλήψεων υποχρεώσεων ότι το Κοινοβούλιο ακολούθησε συνετή προσέγγιση σύμφωνη με εκείνη των ειδικευμένων επιτροπών και δεν ζήτησε τη χρήση του μέσου ευελιξίας· ορίζει τις πιστώσεις αναλήψεων υποχρεώσεων στα ανώτατα όρια ή κοντά σε αυτά που περιέχονται στο Παράρτημα I της διοργανικής συμφωνίας της 17ης Μαΐου 2006 για την πλειονότητα των κονδυλίων του προϋπολογισμού 2007·

7. αποφασίζει, όσον αφορά την Κοινή Εξωτερική Πολιτική και Πολιτική Ασφαλείας (ΚΕΠΠΑ), να επαναφέρει τις πιστώσεις αναλήψεων υποχρεώσεων για το 2007 στο επίπεδο που είχε προβλεφθεί στο προσχέδιο προϋπολογισμού (ΠΣΠ) ύψους 159200000 ευρώ, αλλά αναμένει από το Συμβούλιο να τηρήσει τόσο το πνεύμα όσο και το γράμμα της διοργανικής συμφωνίας της 17ης Μαΐου 2006 όσον αφορά τις δαπάνες της ΚΕΠΠΑ και όπως τούτο είχε επικυρωθεί στην ανταλλαγή επιστολών μεταξύ των προέδρων Brok και Lewandowski και του Φιλανδού υπουργού Wideroos·

Αξιοποίηση του χρήματος

8. τονίζει ότι η προσέγγιση αξιοποίησης του χρήματος ήταν το πλέον καινοτόμο στοιχείο της διαδικασίας προϋπολογισμού του 2007 με σκοπό να εξασφαλισθεί βελτίωση της αποτίμησης των προγραμμάτων της ΕΕ και λεπτομερής έλεγχος της εκτέλεσης του προϋπολογισμού σύμφωνα με τις προτεραιότητες του Κοινοβουλίου και τα προνόμιά του σε θεσμικό επίπεδο· σημειώνει την κοινή δήλωση που συμφωνήθηκε με την Επιτροπή σχετικά με την ορθή εκτέλεση του προϋπολογισμού και τονίζει ότι ο γενικός στόχος αυτού του έργου είναι να εξασφαλισθεί στους Ευρωπαίους πολίτες καλύτερη αξιοποίηση του χρήματος και να ανταποκριθεί η ΕΕ στις προκλήσεις με τις οποίες βρίσκεται αντιμέτωπη μέσω της καλύτερης δυνατής διάθεσης των πιστώσεων (πρβλ. συνημμένη δήλωση)·

9. υπενθυμίζει την απόφασή του να εγγράψει 30 % των πιστώσεων, συνολικά άνω των 500 εκατομμυρίων ευρώ, σε αποθεματικό για περίπου 40 θέσεις του προϋπολογισμού για τις οποίες το Κοινοβούλιο έχει εκφράσει σοβαρές ανησυχίες όσον αφορά την ποιότητα και το επίπεδο της εκτέλεσης του προϋπολογισμού βάσει ενδελεχούς εξέτασης των διαθέσιμων πηγών πληροφόρησης· επιδοκιμάζει την εποικοδομητική απάντηση της Επιτροπής στις προϋποθέσεις που διατύπωσε το Κοινοβούλιο για την αποδέσμευση των αποθεματικών αυτών στις τροπολογίες του επί του προϋπολογισμού· σε συνέχεια της απάντησης της Επιτροπής που επισυνάπτεται στην καθιερωμένη πλέον επιστολή της των αρχών Νοεμβρίου, περί της δυνατότητας εκτέλεσης, αποφασίζει να διατηρήσει 8900000 ευρώ στο αποθεματικό για 2 θέσεις του προϋπολογισμού· αποφασίζει τέλος να συνεχίσει να παρακολουθεί εκ του σύνεγγυς την ποιότητα και το επίπεδο της εκτέλεσης των δαπανών για τις θέσεις αυτές κατά τη διάρκεια του 2007 σύμφωνα με δήλωση για καλύτερη αξιοποίηση του χρήματος·

10. εκφράζει, εξάλλου, την ικανοποίησή του για τη συνεδρίαση της 15ης Νοεμβρίου 2006 με τον αρμόδιο για τον δημοσιονομικό προγραμματισμό και τον προϋπολογισμό Επίτροπο και την Γενική Γραμματέα της Επιτροπής, στην οποία απεδείχθη καταφανώς η προσήλωση της Επιτροπής στην προσέγγιση αξιοποίησης του χρήματος· σημειώνει ότι η Επιτροπή Προϋπολογισμών του Κοινοβουλίου θα διεξαγάγει στις αρχές του 2007 ακρόαση σχετικά με την προαγωγή της προσέγγισης περί αξιοποίησης του χρήματος·

11. υπενθυμίζει τη σημασία που αποδίδει το Κοινοβούλιο στην επίτευξη θετικής δήλωσης αξιοπιστίας για πιστώσεις υπό επιμερισμένη διαχείριση· υπογραμμίζει την πρόθεσή του να διασφαλίσει ότι, σύμφωνα με τη διοργανική συμφωνία της 17ης Μαΐου 2006, οι σχετικές ελεγκτικές αρχές στα κράτη μέλη συντάσσουν αξιολόγηση της συμμόρφωσης των συστημάτων διαχείρισης και ελέγχου προς τους κοινοτικούς κανονισμούς· επαναλαμβάνει ότι τα κράτη μέλη πρέπει, συνεπώς, να δεσμεύονται να υποβάλλουν ετήσια περίληψη, στο κατάλληλο εθνικό επίπεδο, των διαθέσιμων λογιστικών ελέγχων και δηλώσεων· επιδοκιμάζει το γεγονός ότι πρόσφατα ένα κράτος μέλος ενοποίησε, με την προοπτική του λογιστικού ελέγχου των ποσών αυτών, όλους τους χωριστούς λογαριασμούς στους οποίους δαπανάται χρήμα της ΕΕ βάσει επιμερισμένης διαχείρισης· θεωρεί ότι η επισκόπηση της μεθοδολογίας του Ελεγκτικού Συνεδρίου για την αξιολόγηση της συμμόρφωσης προς τους δημοσιονομικούς κανόνες της ΕΕ, ακολουθώντας διαδικασία επισκόπησης από ομοτίμους μαζί με άλλα συναφή όργανα, θα συμβάλει στη βελτίωση της προσέγγισης που ακολουθεί το Συνέδριο κατά τον λογιστικό έλεγχο των λογαριασμών της ΕΕ· σημειώνει με κατάπληξη ότι αυτή η διεργασία επισκόπησης δεν έχει ακόμη ολοκληρωθεί και ζητεί να έχει ολοκληρωθεί μέχρι τις 31 Ιουλίου 2007·

12. όσον αφορά τους τρεις νέους οργανισμούς (Οργανισμός Χημικών Προϊόντων, Ινστιτούτο για την Ισότητα των Φύλων και Οργανισμός Θεμελιωδών Δικαιωμάτων), σημειώνει τις κοινές δηλώσεις που συμφωνήθηκαν μεταξύ Κοινοβουλίου, Συμβουλίου και Επιτροπής όσον αφορά τη χρηματοδότηση και τον προγραμματισμό χρηματοδότησης για τους οργανισμούς αυτούς στο πλαίσιο της διοργανικής συμφωνίας της 17ης Μαΐου 2006· όσον αφορά τους υφιστάμενους οργανισμούς, αποφασίζει να επαναφέρει τις πιστώσεις του ΠΣΠ αλλά εγγράφει σε αποθεματικό τις πιστώσεις που αυξάνονται πάνω από ένα ποσό αναφοράς εν αναμονή θετικής αξιολόγησης της απόδοσής τους ως προς το τελικό πρόγραμμα εργασιών τους· σημειώνει ότι αυτές οι αξιολογήσεις πρέπει να ολοκληρωθούν στο πλαίσιο συνεδρίασης με τους επικεφαλής των οργανισμών την άνοιξη του 2007·

Προετοιμασία για την ανασκόπηση 2008/2009

13. επαναλαμβάνει το μέλημά του να αναπτύξει η Ευρωπαϊκή Ένωση πιο προορατική στρατηγική σε σχέση με τις ευκαιρίες και προκλήσεις της εν εξελίξει διεργασίας της παγκοσμιοποίησης· θεωρεί ότι η επανεκτίμηση της προσέγγισης περί εταιρικών σχέσεων της ΕΕ με τρίτες χώρες και περιοχές είναι απαραίτητη στο πλαίσιο αυτό και ότι η χρήση του όρου "στρατηγικός" πρέπει να προορίζεται αποκλειστικά για τις πλέον σημαντικές εταιρικές σχέσεις της ΕΕ όπως η διατλαντική εταιρική σχέση με τις Ηνωμένες Πολιτείες της Αμερικής·

14. επιβεβαιώνει ότι η πολιτική ανάλυση την οποία συνέταξε η Προσωρινή επιτροπή για τις προκλήσεις πολιτικής και τα δημοσιονομικά μέσα στη διευρυμένη "Ένωση 2007-2013" καθώς και το σχετικό ψήφισμα που ενέκρινε το Κοινοβούλιο στις 8 Ιουνίου 2005 [9] αποτελούν τη βάση για την ανασκόπηση και οιεσδήποτε πιθανές αλλαγές της διοργανικής συμφωνίας· θεωρεί ότι η αποτίμηση της αποτελεσματικότητας και της εκτέλεσης της νέας γενιάς πολυετών προγραμμάτων και μέσων πρέπει να περιληφθεί·

15. σημειώνει ότι οι προπαρασκευαστικές δράσεις που ενέκρινε το Κοινοβούλιο όσον αφορά τις επιχειρηματικές και επιστημονικές ανταλλαγές με την Κίνα και την Ινδία. σηματοδοτούν τη σπουδαιότητα που αποδίδει το Κοινοβούλιο στην ανάπτυξη στενότερης συνεργασίας με αυτές τις ταχέως αναπτυσσόμενες χώρες·

16. θεωρεί ότι η Επιτροπή πρέπει να επιτύχει μεγαλύτερο βαθμό διαφάνειας όσον αφορά τα πλεονεκτήματα και μειονεκτήματα της συνεργασίας με ΜΚΟ κατά τη χορήγηση αναπτυξιακής βοήθειας εκ μέρους της ΕΕ· με γνώμονα τούτο συνιστά να διενεργηθεί ανάλυση κόστους ωφελείας σχετικά με τη λειτουργία των ΜΚΟ· προτίθεται να εξετάσει περαιτέρω το πεδίο για μεγαλύτερη χρήση μικροπιστώσεων κατά την χορήγηση στο μέλλον αναπτυξιακής βοήθειας εκ μέρους της ΕΕ·

17. θεωρεί ότι η Επιτροπή πρέπει να επανεξετάσει τη φύση των στρατηγικών εταιρικών σχέσεων της ΕΕ σε έκθεση που θα υποβληθεί έως τις 30 Απριλίου 2007, στην οποία θα καθορίζει ιδιαίτερα τη σημασία της λέξης στρατηγικός, και ότι τούτο αποτελεί απλώς παράδειγμα της ευρύτερης ανάγκης να προσδιορίζει η Ευρωπαϊκή Ένωση σαφώς το σύνολο των προτεραιοτήτων της όσον αφορά τις πολιτικές που ακολουθεί κατά τρόπο που να μπορεί να κοινοποιείται αποτελεσματικά στους πολίτες της Ευρώπης· σημειώνει ότι οι σαφείς προτεραιότητες πολιτικής αποτελούν προϋπόθεση για τη διάθεση των πόρων του προϋπολογισμού στις προτεραιότητες αυτές· τονίζει ότι κατά τις εργασίες του για τον προϋπολογισμό του 2007 το Κοινοβούλιο κατάρτισε τις προτεραιότητες πολιτικής στις αρχές της διαδικασίας και έτσι ανέπτυξε αποτελεσματική στρατηγική για τον προϋπολογισμό του 2007·

18. πιστεύει, επομένως, ότι το Κοινοβούλιο πρέπει να εδραιώσει την προσέγγιση περί καθορισμού προτεραιοτήτων που υιοθέτησε κατά τη διαδικασία του προϋπολογισμού για το 2007, μεταξύ άλλων με σειρά ακροάσεων επί ειδικών θεμάτων πολιτικής για να καθορίσει τις μεσοπρόθεσμες προτεραιότητες πολιτικής που θα ακολουθήσει· θεωρεί ότι σύμφωνα με τις παραγράφους 38 έως 40 του ψηφίσματος για την ετήσια στρατηγική πολιτικής της 18ης Μαΐου 2006, τούτο αναμένεται ότι θα συμβάλει στην ανάπτυξη εκ μέρους του Κοινοβουλίου της στρατηγικής για την ανασκόπηση 2008/2009·

Διατομεακά θέματα και βασικά στοιχεία ανά κατηγορία του πολυετούς δημοσιονομικού πλαισίου

Διατομεακά θέματα

19. όσον αφορά τα πρότυπα έργα και τις προπαρασκευαστικές δράσεις, σημειώνει τα αυξημένα ανώτατα όρια για νέα έργα που ορίσθηκαν με τη διοργανική συμφωνία της 17ης Μαΐου 2006 και τονίζει ότι αυτά τα έργα επιτρέπουν στο Κοινοβούλιο να υποδείξει τομείς προτεραιότητας για την ανάπτυξη ευρωπαϊκών πολιτικών· αποφασίζει επομένως να προτείνει σειρά νέων έργων που εντάσσονται σε μεγάλο βαθμό στις προτεραιότητες που καθορίσθηκαν με την παράγραφο 6 του ψηφίσματος για την ετήσια στρατηγική πολιτικής της 18ης Μαΐου 2006·

20. σημειώνει την έγκριση εκ μέρους της Επιτροπής της διορθωτικής επιστολής αριθ. 3/2007 και τα στοιχεία της διορθωτικής επιστολής της Επιτροπής αριθ. 2/2007 περιλαμβανομένων των διατάξεων σχετικά με την ταξινόμηση όσον αφορά το Hercule II και το ευρωπαϊκό ταμείο για την εξισορρόπηση της παγκοσμιοποίησης· απορρίπτει άλλα στοιχεία της διορθωτικής επιστολής 2/2007 και αποφασίζει να εισαγάγει κατάλληλα ποσά και ονοματολογία του προϋπολογισμού συμφώνως προς τις εξωτερικές πολιτικές·

21. επιδοκιμάζει την επιτευχθείσα συμφωνία με σκοπό να διατεθεί ποσό 500 εκατομμυρίων ευρώ για το Ευρωπαϊκό Ταμείο Προσαρμογής στην Παγκοσμιοποίηση που ενεγράφη στον προϋπολογισμό για το έτος 2007· τονίζει ότι η διαδικασία που εγκρίθηκε για την εγγραφή του Ταμείου στον προϋπολογισμό παραμένει σύμφωνη με τις διατάξεις της παραγράφου 28 της διοργανικής συμφωνίας της 17ης Μαΐου 2006 και επαναλαμβάνει την άποψή του ότι σύμφωνα με τη διοργανική συμφωνία η σειρά των πηγών που χρησιμοποιούνται για τη χρηματοδότηση του Ευρωπαϊκού Ταμείου Προσαρμογής στην Παγκοσμιοποίηση στο έτος Ν είναι εκείνη που απορρέει από τη χρονολογική αλληλουχία διαθεσιμότητας των πληροφοριών για τα περιθώρια και τις ακυρωθείσες αναλήψεις υποχρεώσεων, δηλαδή πρώτον, ακυρωθείσες πιστώσεις αναλήψεων υποχρεώσεων από το έτος Ν-2, δεύτερον, διαθέσιμο περιθώριο στο έτος Ν-1, τρίτον, ακυρωθείσες πιστώσεις αναλήψεων υποχρεώσεων από το έτος Ν-1· επιδοκιμάζει την άποψη της Επιτροπής επί του θέματος όπως εκφράσθηκε με την από 17 Νοεμβρίου 2006 επιστολή του αρμόδιου για τον δημοσιονομικό προγραμματισμό και τον προϋπολογισμό Επιτρόπου προς τον Πρόεδρο του Ευρωπαϊκού Κοινοβουλίου·

Κύρια στοιχεία ανά κατηγορία της διοργανικής συμφωνίας

Κατηγορία 1α — Ανταγωνιστικότητα για ανάπτυξη και απασχόληση

22. επιβεβαιώνει την πεποίθηση που εξέφρασε με το ψήφισμα της 18ης Μαΐου 2006 για την Ετήσια Στρατηγική Πολιτικής ότι η γνώση, οι δεξιότητες, η έρευνα και ανάπτυξη, η καινοτομία, οι τεχνολογίες της κοινωνίας της πληροφορίας και μια αειφόρος πολιτική για τις μεταφορές και την ενέργεια αποτελούν τη βάση για μια υγιή σύγχρονη οικονομία και έχουν θεμελιώδη σημασία για τη δημιουργία θέσεων εργασίας· για τον λόγο αυτό αποφάσισε να απορρίψει την προσέγγιση του Συμβουλίου περί μειώσεων σε ορισμένες κρίσιμης σημασίας θέσεις του προϋπολογισμού που αποσκοπούν στη βελτίωση της ανταγωνιστικότητας της οικονομίας της ΕΕ· αποφάσισε να αυξήσει τις πιστώσεις πληρωμών, αν και σε μειωμένο επίπεδο σε σύγκριση με την πρώτη ανάγνωση, για προγράμματα προτεραιότητας που συνδέονται με την ατζέντα της Λισσαβώνας όπως το πρόγραμμα ανταγωνιστικότητας και καινοτομίας (CIP) και το έβδομο πρόγραμμα πλαίσιο της Ευρωπαϊκής Κοινότητας για την έρευνα, την τεχνολογική ανάπτυξη και τις δραστηριότητες επίδειξης (2007-2013)·

23. είναι πεπεισμένο ότι η αύξηση της ανταγωνιστικότητας της ΕΕ αποτελεί θεμελιώδες στοιχείο της απάντησης της ΕΕ στις προκλήσεις της παγκοσμιοποίησης· επομένως, θεωρεί ότι οι αυξήσεις των πιστώσεων στην κατηγορία 1α αποτελούν σαφή ένδειξη της κατεύθυνσης που πρέπει να λάβουν στο μέλλον οι δαπάνες της ΕΕ· υπενθυμίζει την ανάγκη για τη δέουσα δημόσια χρηματοδότηση ώστε να δημιουργηθεί το αναμενόμενο πολλαπλασιαστικό αποτέλεσμα από τη συγχρηματοδότηση με την Ευρωπαϊκή Τράπεζα Επενδύσεων· αναμένει με ανυπομονησία τις προτάσεις της Επιτροπής και του Συμβουλίου επί του θέματος αυτού· τονίζει ότι μια αύξηση μακροπρόθεσμα του εγγεγραμμένου κεφαλαίου θα ήταν επιθυμητή για το Ευρωπαϊκό Ταμείο Επενδύσεων, τόσο για να συνοδεύσει τις νέες αποστολές (περιλαμβανομένου του CIP) το 2007 όσο και για να χρηματοδοτηθούν οι νέες δράσεις έργων μεταφοράς τεχνολογίας, σύμφωνα με τις επιθυμίες του Κοινοβουλίου, του Συμβουλίου ή της Επιτροπής·

24. τονίζει την τεχνολογική και οικονομική σημασία του προγράμματος Galileo· υπενθυμίζει στην Επιτροπή ότι, εάν ληφθεί υπόψη το χρονικό διάστημα στο σύνολό του, το πρόγραμμα αυτό υποχρηματοδοτείται στο νέο πολυετές δημοσιονομικό πλαίσιο και ζητεί από την Επιτροπή να αναζητήσει εγκαίρως μια εφικτή και μόνιμη λύση για να εξασφαλισθεί η επιτυχία αυτού του προγράμματος·

Κατηγορία 1β — Συνοχή για ανάπτυξη και απασχόληση

25. σημειώνει ότι οι πιστώσεις για τα διαρθρωτικά ταμεία και το ταμείο συνοχής είναι σημαντικά χαμηλότερες για το πολυετές δημοσιονομικό πλαίσιο 2007-2013 σε σύγκριση με τις προβλεπόμενες, εν πολλοίς ως αποτέλεσμα των συμπερασμάτων του Ευρωπαϊκού Συμβουλίου του Δεκεμβρίου 2005· θεωρεί, επομένως, ότι οι πιστώσεις του ΠΣΠ πρέπει να αποκατασταθούν· υπογραμμίζει ότι έχει σημασία να καταρτισθούν και να εγκριθούν το ταχύτερο δυνατόν εθνικά προγράμματα τώρα που εγκρίθηκε η νέα διοργανική συμφωνία· τονίζει τη σπουδαιότητα της συνοχής ως μιας εκ των προτεραιοτήτων πολιτικής της ΕΕ· ζητεί από την Επιτροπή, σχετικά με την προενταξιακή βοήθεια, να υποβάλει αίτημα μεταφοράς ή τροποποιητικό προϋπολογισμό κατά τη διάρκεια του 2007 εάν τα ποσά που έχουν προβλεφθεί στον προϋπολογισμό του 2007 αποδειχτούν ανεπαρκή·

Κατηγορία 2 — Προστασία και διαχείριση των φυσικών πόρων

26. σημειώνει ότι το 2007 θα είναι το πρώτο έτος πλήρους εκτέλεσης της πλέον πρόσφατης μεταρρύθμισης της Κοινής Γεωργικής Πολιτικής· απορρίπτει τις περικοπές των υποχρεωτικών δαπανών που ενέκρινε το Συμβούλιο κατά τη δεύτερη ανάγνωση· απορρίπτει την ανακατάταξη αρκετών θέσεων του προϋπολογισμού στον γεωργικό τομέα από τις μη υποχρεωτικές δαπάνες στις υποχρεωτικές όπως πρότεινε η Επιτροπή με την διορθωτική επιστολή της αριθ. 2/2007·

27. εκφράζει την απογοήτευσή του για το γεγονός ότι, παρά τις μείζονες ανάγκες για αναδιάρθρωση, εκσυγχρονισμό και διαφοροποίηση της αγροτικής οικονομίας της Ευρώπης, οι πόροι που διατίθενται για την αγροτική ανάπτυξη σημείωσαν πτώση σε πραγματικές τιμές· θεωρεί ότι η προαιρετική μεταφορά πιστώσεων από την άμεση στήριξη της γεωργίας ("πρώτος πυλώνας" της ΚΓΠ) στην αγροτική ανάπτυξη δεν είναι το κατάλληλο μέσο για τη διόρθωση αυτής της κατάστασης· εκφράζει επ' αυτού μεγάλες επιφυλάξεις σχετικά με την τρέχουσα πρόταση της Επιτροπής όσον αφορά την προαιρετική διαφοροποίηση έως 20 % της άμεσης αγροτικής στήριξης στην αγροτική ανάπτυξη· καλεί την Επιτροπή να διενεργήσει αξιολόγηση του αντικτύπου σύμφωνα με τη διοργανική συμφωνία της 16ης Δεκεμβρίου 2003 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη βελτίωση της νομοθεσίας [10]· επαναλαμβάνει ότι το Κοινοβούλιο εξακολουθεί να επιφυλάσσεται όσον αφορά την άποψή του για την προαιρετική διαφοροποίηση και θεωρεί ότι θα ήταν χρήσιμο να την αξιολογήσει από κοινού με το ζήτημα της συγχρηματοδότησης στο πλαίσιο της ανασκόπησης 2008/2009 όπως εκφράσθηκε με τη Δήλωση αριθ. 9 της διοργανικής συμφωνίας της 17ης Μαΐου 2006 σχετικά με την προαιρετική διαφοροποίηση·

28. εκφράζει την απογοήτευσή του για το γεγονός ότι παρά τις σημαντικές ανάγκες για πιστώσεις σχετικά με την ανάπτυξη νεκρού εμβολίου κατά του ιού του καταρροϊκού πυρετού του προβάτου (BTV), το Συμβούλιο αρνήθηκε να εγκρίνει στη δεύτερη ανάγνωση αυτήν την πρωτοβουλία του Κοινοβουλίου· επιδοκιμάζει πάντως την πρόταση της Επιτροπής την οποία διατύπωσε στην επιστολή περί της δυνατότητας εκτέλεσης, με την οποία προτείνεται να ενσωματωθεί η ανάπτυξη νέου εμβολίου για τον καταρροϊκό πυρετό του προβάτου στον προϋπολογισμό έρευνας βάσει των έργων του μέσου προενταξιακής βοήθειας (IPA)· τονίζει ότι πρέπει να δοθεί προτεραιότητα στην ανάπτυξη πολλαπλού εμβολίου που να καλύπτει αποτελεσματικά τους διάφορους τύπους του ιού·

29. προσυπογράφει και επιδοκιμάζει την κοινή δήλωση για το Life+ που συμφωνήθηκε από το Κοινοβούλιο, το Συμβούλιο και την Επιτροπή όσον αφορά την παροχή προσωρινής χρηματοδότησης στην περίπτωση που ανακύψει νομοθετικό κενό ανάμεσα στην έναρξη του 2007 και στην τελική έγκριση της νομοθετικής πράξης·

Κατηγορία 3α — Ελευθερία, ασφάλεια και δικαιοσύνη

30. επισημαίνει ότι ο τομέας της ελευθερίας, της δικαιοσύνης και της ασφάλειας και ιδιαίτερα η προώθηση των θεμελιωδών δικαιωμάτων, η χάραξη κοινής πολιτικής για το άσυλο και τη μετανάστευση και η καταπολέμηση της τρομοκρατίας και του οργανωμένου εγκλήματος, αποτελεί μία από τις βασικές προτεραιότητες της Ένωσης·

31. θεωρεί ότι η ολοκληρωμένη διαχείριση των εξωτερικών συνόρων της Ένωσης είναι ένας από τους στόχους που απαιτούν επί του παρόντος επείγουσα στήριξη· επαναφέρει συνεπώς τις πιστώσεις αναλήψεων υποχρεώσεων στο επίπεδο του ΠΣΠ για τον Οργανισμό Εξωτερικών Συνόρων, και ταυτόχρονα εγγράφει στο αποθεματικό μερικές πιστώσεις σύμφωνα με τη συνολική προσέγγιση για τους οργανισμούς·

Κατηγορία 3β — Ιθαγένεια

32. υπενθυμίζει τη σπουδαιότητα της αρχής της επικουρικότητας στους τομείς του πολιτισμού, της παιδείας, της κατάρτισης και της νεολαίας, και πιστεύει ότι ο σεβασμός της πολυφωνίας αποτελεί πρωταρχική προϋπόθεση για την αποτελεσματικότητα της πολιτικής στον τομέα της επικοινωνίας, ώστε να προσεγγίσει η ΕΕ τους πολίτες· θεωρεί ότι μπορεί να γίνει καλύτερη χρήση των νέων μέσων επικοινωνίας για να έλθουν σε επαφή οι Ευρωπαίοι αρμόδιοι για χάραξη πολιτικής όλων των πολιτικών πεποιθήσεων με σκοπό να μοιρασθούν τις ιδέες τους· επιδοκιμάζει στο πλαίσιο αυτό την καλή ανάπτυξη δημοσιογραφικής πληροφόρησης από το Euronews· καλεί την Επιτροπή να υποστηρίξει την εκπομπή του Euronews στα αραβικά, ούτως ώστε οι αραβόφωνοι πολίτες στην Ευρωπαϊκή Ένωση και οι άνθρωποι στις αραβόφωνες χώρες της Μεσογείου να μπορούν να λαμβάνουν πιο αποτελεσματικά την ειδησεογραφία και να ενημερώνονται καλύτερα για τις δεσμεύσεις της Ευρώπης· προτρέπει την Επιτροπή να διευκρινίσει τις επιπτώσεις στον προϋπολογισμό του Σχεδίου Δ για δημοκρατία, διάλογο και δημόσια συζήτηση και τις δράσεις που πρέπει να αναληφθούν στο πλαίσιο αυτό· ζητεί από την Επιτροπή να δημοσιεύσει στο Διαδίκτυο λεπτομερή στοιχεία για τη διάθεση των επιχορηγήσεων (ποσά και παραλήπτες) για όλες τις δράσεις·

33. τονίζει τη σημασία που αποδίδει στις αποτελεσματικές στρατηγικές επικοινωνίας της ΕΕ και ειδικά για να εξασφαλισθεί ότι οι μηχανισμοί σε απευθείας σύνδεση μπορούν να χρησιμοποιούνται στον πληρέστερο δυνατό βαθμό με σκοπό να διευκολυνθεί η ανάπτυξη συνδέσεων πληροφόρησης και ιδεών μεταξύ των διαμορφωτών γνώμης και των κύριων παραγόντων στην Ευρώπη· σημειώνει επ' αυτού το εγκριθέν πρότυπο έργο σχετικά με πρότυπα δίκτυα πληροφόρησης (PIΝ) για τη βελτίωση της επικοινωνίας μεταξύ των υπευθύνων για χάραξη πολιτικής, και βεβαίως μεταξύ ευρωβουλευτών και βουλευτών των κρατών μελών, θεωρεί ότι αυτή η πρωτοβουλία πρέπει να στηριχθεί στις υπάρχουσες ευρωπαϊκές δικτυακές πύλες κατά τρόπο που να προσθέτει αξία στις υπάρχουσες ειδικές δράσεις στον τομέα αυτό·

34. καλεί την Επιτροπή να διενεργήσει έρευνα σχετικά με τους όρους και το εκτιμώμενο κόστος της αποκατάστασης των εκκλησιών στο βόρειο τμήμα της Κύπρου, που συλήθηκαν, μετατράπηκαν σε τζαμιά ή υπέστησαν ζημιές από τότε που η περιοχή περιήλθε στον έλεγχο του τουρκικού στρατού το 1974, σύμφωνα με την δήλωση του Ευρωπαϊκού Κοινοβουλίου σχετικά με την προστασία και τη διατήρηση της θρησκευτικής κληρονομιάς στη βόρεια Κύπρο [11]·

35. θέτει εν αμφιβόλω την ποιότητα της πολιτικής πληροφόρησης στην οποία επιδίδεται η Επιτροπή· ζητεί από την Επιτροπή να βεβαιώσει επισήμως ότι προτίθεται να εκπροσωπεί όλα τα θεσμικά όργανα και τις εξουσίες εκάστου δεόντως·

Κατηγορία 4 — Η ΕΕ ως παγκόσμιος εταίρος

36. θεωρεί ότι η ΕΕ θα έπρεπε να παρέχει στον εαυτό της επαρκείς πόρους για να διαδραματίζει ρόλο εταίρου σε παγκόσμια κλίμακα (global player) με σεβασμό των αξιών που τη διέπουν· προτείνει την επαναφορά των ποσών του ΠΣΠ σε ορισμένες θέσεις και αυξάνει τις πιστώσεις πληρωμών και αναλήψεων υποχρεώσεων σε σχέση με το ΠΣΠ σε άλλους τομείς με σκοπό να τονώσει τις δραστηριότητες της ΕΕ με κοινοτικά προγράμματα στους τομείς εξωτερικής πολιτικής, αναπτυξιακής και ανθρωπιστικής βοήθειας, και εμπορικές και επιστημονικές ανταλλαγές με τις βασικές αναδυόμενες χώρες·

37. τονίζει πόσο σημαντική είναι η διαφάνεια στη χρήση των χρηματικών πόρων που χορηγούνται στο Ιράκ διά των δύο ταμείων καταπιστευμάτων και υπενθυμίζει ότι είναι αναγκαίο να παρακολουθείται εκ του σύνεγγυς η ικανότητα του Ιράκ προς απορρόφηση πόρων· ζητεί, κατά συνέπεια, από την Επιτροπή να παρέχει τακτική πληροφόρηση σχετικά με τα έργα που χρηματοδοτεί η ΕΕ και το επίπεδο απορρόφησης των πόρων που προορίζονται για το συγκεκριμένο κράτος·

38. σημειώνει ότι το νέο νομικό πλαίσιο των εξωτερικών δράσεων της ΕΕ συνεπάγεται επίσης νέα δομή του προϋπολογισμού· επιδοκιμάζει γενικώς την απλοποίηση των μέσων και τη νέα ονοματολογία του προϋπολογισμού που προτείνεται παράλληλα με αυτήν· επιδοκιμάζει επίσης την υποβολή χωριστού μέσου για τα ανθρώπινα δικαιώματα και τη δημοκρατία, πράγμα που απαιτεί τροποποίηση της ονοματολογίας του ΠΣΠ· δεν μπορεί, πάντως, να δεχθεί ότι ορισμένες από τις προτεινόμενες αλλαγές μειώνουν τη διαφάνεια είτε για τομείς είτε για περιοχές και χώρες· αποφάσισε να επιφέρει τις αναγκαίες τροποποιήσεις σχετικά με το θέμα αυτό· καλεί την Επιτροπή να παράσχει ανάλυση ανά δραστηριότητα και ανά χώρα σε στάδιο προένταξης και, χάριν της διαφάνειας, την αντίστοιχη ονοματολογία για όλα τα αντίστοιχα κονδύλια του προϋπολογισμού· πέραν τούτων καλεί την Επιτροπή να παρέχει περιοδική έκθεση παρακολούθησης στην αρμόδια για τον προϋπολογισμό αρχή σχετικά με την πρόοδο τόσο των δύο νέων κρατών μελών όσο και των χωρών σε στάδιο προένταξης·

39. επαναφέρει τις πιστώσεις για την ΚΕΠΠΑ στο επίπεδο που προτείνεται με το ΠΣΠ της Επιτροπής και το ΣΠ του Συμβουλίου· υπογραμμίζει ότι ζήτησε από το Συμβούλιο να συμμορφωθεί προς το πνεύμα και το γράμμα της διοργανικής συμφωνίας της 17ης Μαΐου 2006 όσον αφορά την ΚΕΠΠΑ σύμφωνα με την ανταλλαγή επιστολών μεταξύ των προέδρων Brok και Lewandowski και του Φιλανδού υπουργού Wideroos·

40. σημειώνει ότι η δεύτερη ανάγνωση του Κοινοβουλίου για τον προϋπολογισμό του 2007 δεν αφήνει περιθώριο υπό την κατηγορία 4 και ότι οι αυξημένες αναλήψεις υποχρεώσεων μέσω των διορθωτικών προϋπολογισμών κατά τη διάρκεια του 2007 θα συνεπάγονται επομένως προσφυγή στο μέσο ευελιξίας· αναμένει ότι θα τηρείται πλήρως ενήμερο σε προορατική και εκ των προτέρων βάση από το Συμβούλιο για τις χρηματοοικονομικές ανάγκες της επικείμενης αποστολής στο Κοσσυφοπέδιο·

Κατηγορία 5 — Διοίκηση

41. σημειώνει ότι, όσον αφορά το προσωπικό των θεσμικών οργάνων της ΕΕ, οι περικοπές που είχε προτείνει αρχικά το Συμβούλιο δεν θα εκτελεσθούν στον προϋπολογισμό του 2007· εγκρίνει την κοινή δήλωση με το Συμβούλιο για τις προσλήψεις σε σχέση με τις διευρύνσεις του 2004 και 2007· επιδοκιμάζει τη δέσμευση που ανέλαβε η Επιτροπή να προβεί σε ουσιαστική ενδελεχή εξέταση από την οποία να προέλθει ενδιάμεση αποτίμηση των αναγκών της σε προσωπικό καθώς και λεπτομερή έκθεση σχετικά με τη στελέχωση των υπηρεσιών υποστήριξης και συντονισμού της Επιτροπής που θα καλύπτει όλους τους τόπους εργασίας έως τις 30 Απριλίου 2007·

42. αποφασίζει να αποδεσμεύσει τα ποσά που ενεγράφησαν στο αποθεματικό κατά την πρώτη του ανάγνωση για το προσωπικό της Επιτροπής βάσει επιστολής του Προέδρου της Επιτροπής στην οποία θα αποδέχεται θα ικανοποιηθούν πλήρως και τα τέσσερα αιτήματα του Κοινοβουλίου για να αποδεσμεύσει το αποθεματικό· προσβλέπει σε στρατηγική συζήτηση για το προσωπικό των θεσμικών οργάνων της ΕΕ κατά το 2007, στο πλαίσιο της εξέτασης που είχε ζητήσει το Κοινοβούλιο·

Λοιπά τμήματα του προϋπολογισμού του 2007

43. σημειώνει ότι οι αυξήσεις των πιστώσεων που δόθηκαν στα "λοιπά τμήματα" στον προϋπολογισμό του 2007, εκτός του κόστους της διεύρυνσης, ήταν μόνον1,7 % σε σύγκριση με τον προϋπολογισμό του 2006· αυτή η αύξηση συνιστά απλώς περιθωριακή αύξηση και αντικατοπτρίζει την αύξηση του πληθωρισμού και του κόστους για τις ειδικές προτεραιότητες των θεσμικών οργάνων και είναι στην πραγματικότητα σημαντικά χαμηλότερη από εκείνη που ζητήθηκε στο ΠΣΠ· αποφασίζει να διατηρήσει την αρχική θέση που έλαβε κατά την πρώτη ανάγνωση επαναφέροντας 10630000 ευρώ από τα 28280000 ευρώ που περιέκοψε το Συμβούλιο·

44. είναι πεπεισμένο ότι πρέπει να εφαρμοσθεί δημοσιονομική λιτότητα σε όλες τις εν εξελίξει δραστηριότητες που εξασφαλίζει πιο αποτελεσματική κατάρτιση προϋπολογισμού και αντικατοπτρίζει τις τρέχουσες πραγματικές ανάγκες και προτεραιότητες των θεσμικών οργάνων· αναγνωρίζει πάντως ότι τα θεσμικά όργανα χρειάζονται τα απαιτούμενα μέσα για να λειτουργούν σε λογικά αποτελεσματικό επίπεδο εξασφαλίζοντας έτσι ότι μπορούν να υλοποιηθούν οι διάφοροι στόχοι των θεσμικών οργάνων· εκφράζει τη δυσαρέσκειά του επομένως για την απόφαση του Συμβουλίου να μη συμφωνήσει με τον προϋπολογισμό του Κοινοβουλίου για τα "λοιπά τμήματα" όπως εγκρίθηκε σε πρώτη ανάγνωση·

45. ζητεί από τα θεσμικά όργανα να υποβάλλουν την 1η Σεπτεμβρίου εκάστου έτους πιο ενημερωτικές εκθέσεις για τις δραστηριότητές τους και τις επιδόσεις τους· αυτές οι εκθέσεις, που θα βασίζονται σε δραστηριότητες, απαιτείται να παρέχουν σαφέστερη ενημέρωση σχετικά με την επιτυχή χρήση των πιστώσεων και να αιτιολογούν την κατανάλωση των ποσών του προϋπολογισμού· τούτο θα δίνει τη δυνατότητα στην αρμόδια για τον προϋπολογισμό αρχή να παρακολουθεί πώς και πού η αύξηση των πιστώσεων καθιστά τα θεσμικά όργανα πιο αποδοτικά·

46. επαναλαμβάνει τη σημασία της διοργανικής συνεργασίας που μπορεί αναμφισβήτητα να αποφέρει οφέλη στα συμμετέχοντα θεσμικά όργανα· επ' αυτού, θεωρεί ότι η κοινή διοικητική υπηρεσία της Ευρωπαϊκής Οικονομικής και Κοινωνικής Επιτροπής και της Επιτροπής των Περιφερειών συνιστά αποτελεσματικό και δυναμικό τρόπο αποφυγής της επικάλυψης, μείωσης του κόστους και ανάπτυξης συλλογικού πνεύματος χωρίς να μειώνει την ποιότητα και αποτελεσματικότητα της παρεχομένης υπηρεσίας· καλεί τις δύο επιτροπές να εξετάσουν — το αργότερο μέχρι τον Ιούλιο 2007 — τη συνεργασία αυτή με γνώμονα την αρχή του επιμερισμού και με σκοπό να ληφθούν τα αναγκαία μέτρα για να εξασφαλισθεί η ικανοποίηση των αναγκών αμφοτέρων των οργάνων και η επί ίσης βάσεως διαχείριση της κοινής υπηρεσίας· συνιστά να πραγματοποιηθεί αξιολόγηση των λειτουργιών και των δραστηριοτήτων της Ευρωπαϊκής Οικονομικής και Κοινωνικής Επιτροπής και της Επιτροπής των Περιφερειών, το αργότερο έως το τέλος Ιουνίου 2007

*

* *

47. αναθέτει στον Πρόεδρό του να κηρύξει την οριστική έγκριση του προϋπολογισμού και να μεριμνήσει για τη δημοσίευσή του στην Επίσημη Εφημερίδα της Ευρωπαϊκής Ένωσης·

48. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στο Δικαστήριο, στο Ελεγκτικό Συνέδριο, στην Ευρωπαϊκή Οικονομική και Κοινωνική Επιτροπή, στην Επιτροπή των Περιφερειών, στον Ευρωπαίο Διαμεσολαβητή και στον Ευρωπαίο Επόπτη Προστασίας Δεδομένων, καθώς και στα άλλα ενδιαφερόμενα όργανα και οργανισμούς.

[1] ΕΕ L 253 της 7.10.2000, σ. 42.

[2] EE L 248 της 16.9.2002, σ. 1.

[3] ΕΕ C 139 της 14.6.2006, σ. 1

[4] ΕΕ C 172 της 18.6.1999, σ. 1. Συμφωνία όπως τροποποιήθηκε από την απόφαση του Ευρωπαϊκού Κοινοβουλίου και του Συμβουλίου 2005/708/ΕΚ (ΕΕ L 269 της 14.10.2005, σ. 24).

[5] Κείμενα που εγκρίθηκαν, P6_TA(2006)0451.

[6] Κείμενα που εγκρίθηκαν, P6_TA(2006)0452.

[7] Κείμενα που εγκρίθηκαν, Παράρτημα

[8] Κείμενα που εγκρίθηκαν, P6_TA(2006)0221.

[9] ΕΕ C 124 E της 25.5.2006, σ. 373.

[10] EE C 321 της 31.12.2003, σ. 1.

[11] Κείμενα που εγκρίθηκαν, 5.9.2006, P6_TA(2006)0335.

--------------------------------------------------

20061223

ΠΑΡΑΡΤΗΜΑ

Κοινή δήλωση σχετικά με τους τρεις νέους οργανισμούς που προβλέπονται στον προϋπολογισμό του 2007, κατ' εφαρμογή του σημείου 47 της NΣ της 17ης Μαΐου 2006

Το προσχέδιο προϋπολογισμού για το 2007 προβλέπει τη χρηματοδότηση των εξής τριών νέων οργανισμών:

- Ευρωπαϊκός Οργανισμός Χημικών Προϊόντων,

- Ευρωπαϊκό Ινστιτούτο για την Ισότητα των Φύλων,

- Ευρωπαϊκός Οργανισμός Θεμελιωδών 2ικαιωμάτων.

Το Ευρωπαϊκό Κοινοβούλιο, το Συμβούλιο και η Επιτροπή αναλαμβάνουν να αξιοποιήσουν την πρώτη αυτή εμπειρία με τους τρεις νέους οργανισμούς, προκειμένου να αναπτύξουν περαιτέρω τη διαδικασία που προβλέπεται στο σημείο 47 της ΔΣ, κατά την κατάρτιση προτάσεων για τη δημιουργία νέων οργανισμών.

Κοινή δήλωση σχετικά με τη χρηματοδότηση του Ευρωπαϊκού Οργανισμού Χημικών Προϊόντων

Κατά τον Μάιο 2006, η Επιτροπή υπέβαλε τον πρώτο δημοσιονομικό προγραμματισμό για την περίοδο 2007-2013, σύμφωνα με το σημείο 46 της διοργανικής συμφωνίας (ΔΣ) της 17ης Μαΐου 2006, για τη δημοσιονομική πειθαρχία και τη χρηστή δημοσιονομική διαχείριση.

Βάσει των πληροφοριών που διαβίβασε η Επιτροπή στις 7 Νοεμβρίου 2006, το Ευρωπαϊκό Κοινοβούλιο και το Συμβούλιο σημειώνουν ότι η χρηματοδότηση του Ευρωπαϊκού Οργανισμού Χημικών Προϊόντων μπορεί να εξασφαλισθεί εντός του συμφωνηθέντος ανώτατου ορίου δαπανών της κατηγορίας 1α για την περίοδο 2007-2013.

Επιπλέον, το Ευρωπαϊκό Κοινοβούλιο και το Συμβούλιο σημειώνουν ότι οι τροποποιήσεις της νομικής βάσης του Ευρωπαϊκού Οργανισμού Χημικών Προϊόντων συνεπάγονται συνολικές πρόσθετες δαπάνες ύψους 113,6 εκατομμυρίων ευρώ για τα έτη 2008 και 2009 στην κατηγορία 1α του πολυετούς δημοσιονομικού πλαισίου 2007-2013, σε σύγκριση με το δημοσιονομικό προγραμματισμό τον οποίο υπέβαλε η Επιτροπή το Μάιο του 2006 και χωρίς να ληφθούν υπόψη ενδεχόμενες αναδιατάξεις εντός της κατηγορίας 1α.

Εάν η Επιτροπή, είτε κατ' αίτηση του οργανισμού, είτε λόγω άλλων απρόβλεπτων περιστάσεων, σκοπεύει να αποκλίνει από τα ποσά που είχαν θεωρηθεί αρχικώς αναγκαία για τη χρηματοδότηση του οργανισμού κατά την περίοδο αυτή, γνωστοποιεί στην αρμόδια για τον προϋπολογισμό αρχή την πρόθεσή της, καθώς και τον αντίκτυπο που θα έχει στο υπολειπόμενο περιθώριο του σχετικού τομέα του ΠΔΠ, και προσδιορίζει τον επαναπρογραμματισμό.

Κοινή δήλωση σχετικά με τη χρηματοδότηση του Ευρωπαϊκού Ινστιτούτου για την Ισότητα των Φύλων

Κατά τον Μάιο 2006, η Επιτροπή υπέβαλε τον πρώτο δημοσιονομικό προγραμματισμό για την περίοδο 2007-2013, σύμφωνα με το σημείο 46 της διοργανικής συμφωνίας (ΔΣ) της 17ης Μαΐου 2006, για τη δημοσιονομική πειθαρχία και τη χρηστή δημοσιονομική διαχείριση.

Βάσει των πληροφοριών που διαβίβασε η Επιτροπή στις 7 Νοεμβρίου 2006, το Ευρωπαϊκό Κοινοβούλιο και το Συμβούλιο σημειώνουν ότι η χρηματοδότηση του Ευρωπαϊκού Οργανισμού για την Ισότητα των Φύλων μπορεί να εξασφαλισθεί εντός του συμφωνηθέντος ανώτατου ορίου δαπανών της κατηγορίας 1α για την περίοδο 2007-2013.

Εάν η Επιτροπή, είτε κατ' αίτηση του οργανισμού είτε λόγω άλλων απρόβλεπτων περιστάσεων, σκοπεύει να αποκλίνει από τα ποσά που είχαν θεωρηθεί αρχικά αναγκαία για τη χρηματοδότηση του οργανισμού κατά την περίοδο αυτή, γνωστοποιεί στην αρμόδια για τον προϋπολογισμό αρχή την πρόθεσή της καθώς και τον αντίκτυπο που θα έχει στο υπολειπόμενο περιθώριο της σχετικής κατηγορίας του ΠΔΠ, και προσδιορίζει τον επαναπρογραμματισμό.

Κοινή δήλωση σχετικά με τη χρηματοδότηση του Ευρωπαϊκού Οργανισμού Θεμελιωδών Δικαιωμάτων

Κατά τον Μάιο 2006, η Επιτροπή υπέβαλε τον πρώτο δημοσιονομικό προγραμματισμό για την περίοδο 2007-2013, σύμφωνα με το σημείο 46 της διοργανικής συμφωνίας (ΔΣ) της 17ης Μαΐου 2006, για τη δημοσιονομική πειθαρχία και τη χρηστή δημοσιονομική διαχείριση.

Βάσει των πληροφοριών που διαβίβασε η Επιτροπή στις 7 Νοεμβρίου 2006, το Ευρωπαϊκό Κοινοβούλιο και το Συμβούλιο σημειώνουν ότι η χρηματοδότηση του Ευρωπαϊκού Οργανισμού Θεμελιωδών Δικαιωμάτων μπορεί να εξασφαλισθεί εντός του συμφωνηθέντος ανώτατου ορίου δαπανών της κατηγορίας 1α για την περίοδο 2007-2013.

Εάν η Επιτροπή, είτε κατ' αίτηση του οργανισμού είτε λόγω άλλων απρόβλεπτων περιστάσεων, σκοπεύει να αποκλίνει από τα ποσά που είχαν θεωρηθεί αρχικά αναγκαία για τη χρηματοδότηση του οργανισμού κατά την περίοδο αυτή, γνωστοποιεί στην αρμόδια για τον προϋπολογισμό αρχή την πρόθεσή της καθώς και τον αντίκτυπο που θα έχει στο υπολειπόμενο περιθώριο του σχετικού τομέα του ΠΔΠ, και προσδιορίζει τον επαναπρογραμματισμό.

Κοινή δήλωση σχετικά με τις προσλήψεις συνεπεία των διευρύνσεων του 2004 και του 2007

Το Ευρωπαϊκό Κοινοβούλιο και το Συμβούλιο σημειώνουν με ιδιαίτερη ανησυχία τις καθυστερήσεις στη διαδικασία επιλογής και προσλήψεων που συνδέεται με τη διεύρυνση του 2004, το χαμηλό βαθμό πλήρωσης των θέσεων ενδιάμεσης στελέχωσης, την υψηλή αναλογία μόνιμων θέσεων τις οποίες κατέχουν έκτακτοι υπάλληλοι καθώς και τον ανεπαρκή αριθμό κατάλληλων διαγωνισμών.

Το Ευρωπαϊκό Κοινοβούλιο και το Συμβούλιο επιμένουν ότι τα θεσμικά όργανα, και ιδίως η EPSO, θα πρέπει να καταβάλουν κάθε προσπάθεια ώστε να εξασφαλισθεί ότι θα ληφθούν τα κατάλληλα μέτρα για την αντιμετώπιση της κατάστασης και την επιτάχυνση της γενικής διαδικασίας για την κάλυψη των θέσεων που χορήγησε η αρμόδια για τον προϋπολογισμό αρχή. Τα κριτήρια θα πρέπει να είναι τα οριζόμενα στο άρθρο 27 του κανονισμού υπηρεσιακής κατάστασης και θα πρέπει να επιτευχθεί χωρίς καθυστέρηση η ευρύτερη δυνατή βάση κατά γεωγραφική αναλογία.

Το Ευρωπαϊκό Κοινοβούλιο και το Συμβούλιο σκοπεύουν να παρακολουθούν εκ του σύνεγγυς τη συνεχιζόμενη διαδικασία προσλήψεων. Προς το σκοπό αυτόν, ζητούν από κάθε θεσμικό όργανο και την EPSO να ενημερώνουν ανά εξάμηνο την αρμόδια για τον προϋπολογισμό αρχή σχετικά με την πορεία των προσλήψεων συνεπεία των διευρύνσεων του 2004 και του 2007.

Το Ευρωπαϊκό Κοινοβούλιο και το Συμβούλιο καλούν τους Γενικούς Γραμματείς των θεσμικών οργάνων να υποβάλουν έκθεση σχετικά με την πρόοδο που θα έχει σημειωθεί στον τομέα αυτόν ως εξής :

- όσον αφορά την πλήρωση των θέσεων που χορηγήθηκαν με τους προϋπολογισμούς 2004-2006 έως το τέλος Ιανουαρίου 2007,

- όσον αφορά την πλήρωση των θέσεων που χορηγήθηκαν το 2007 έως τις 15 Ιουνίου 2007 και έως τις 31 Οκτωβρίου 2007.

Κοινή δήλωση σχετικά με το πρόγραμμα Life+

Το Ευρωπαϊκό Κοινοβούλιο, το Συμβούλιο και η Επιτροπή υπενθυμίζουν τη δημοσιονομική αρχή ότι η εκτέλεση σημαντικών λειτουργικών δαπανών απαιτεί την προηγούμενη θέσπιση βασικής πράξης.

Ταυτοχρόνως, τα τρία θεσμικά όργανα αναγνωρίζουν ότι κατά την έναρξη του οικονομικού έτους 2007 ορισμένες νέες βασικές πράξεις, με τις οποίες επιδιώκεται να δοθεί συνέχεια σε προηγούμενες βασικές πράξεις η ισχύς των οποίων λήγει στο τέλος του 2006, ενδέχεται να εξετάζονται ακόμη από τη νομοθετική αρχή. Παρά ταύτα, ορισμένες δράσεις απαιτούν νέες δημοσιονομικές δεσμεύσεις, ώστε να αποφευχθεί η επιβλαβής ρήξη της συνέχειας κατά την υλοποίηση και διατήρηση του κεκτημένου. Ο κίνδυνος αυτός υπάρχει ως προς ορισμένες δράσεις για τις οποίες υφίσταται ήδη ευρεία πολιτική συμφωνία μεταξύ των τριών θεσμικών οργάνων.

Έχουν εκφρασθεί συγκεκριμένες ανησυχίες, ιδίως από το Κοινοβούλιο στο ψήφισμά του σχετικά με την πρώτη ανάγνωση του σχεδίου προϋπολογισμού για το 2007, όσον αφορά το πρόγραμμα Life+, το οποίο θα αποτελέσει τη συνέχεια του προηγούμενου προγράμματος Life III και άλλων συναφών δράσεων. Εάν προκύψει νομοθετικό κενό μεταξύ της αρχής του 2007 και της οριστικής θέσπισης του νομοθετήματος, τα τρία θεσμικά όργανα συμφωνούν ότι ποσό έως και 15 εκατομμυρίων ευρώ (από το συνολικό προϋπολογισμό ύψους 240 εκατομμυρίων ευρώ που έχει προταθεί για το Life+ στο προσχέδιο προϋπολογισμού για το 2007) είναι δυνατόν να δεσμευθεί κατά την ενδιάμεση περίοδο για δραστηριότητες που θα προετοιμάσουν την παράδοση της σκυτάλης στο Life+ υπό τις καλύτερες συνθήκες, λ.χ. ενόψει της διατήρησης του κεκτημένου μέσω συνεχιζόμενων δράσεων στον τομέα του περιβάλλοντος. Οι δραστηριότητες, η εξακολούθηση των οποίων είναι ουσιώδης για τη διατήρηση της συνέχειας του κεκτημένου, αφορούν ιδίως τα συστήματα πληροφοριών που εξασφαλίζουν την παρακολούθηση της περιβαλλοντικής νομοθεσίας της ΕΕ, τα μητρώα στα οποία βασίζεται το ευρωπαϊκό σύστημα εμπορίας εκπομπών, την επιστημονική και εξωτερική εμπειρογνωμοσύνη για την προετοιμασία των προτάσεων της Επιτροπής σε περιπτώσεις που η Επιτροπή δεσμεύεται από προθεσμίες, τις δράσεις πληροφόρησης και ευαισθητοποίησης.

Κοινή δήλωση του Ευρωπαϊκού Κοινοβουλίου και της Επιτροπής για την εξασφάλιση της ορθής εκτέλεσης του προϋπολογισμού

Στο πλαίσιο της διαδικασίας του προϋπολογισμού, το Ευρωπαϊκό Κοινοβούλιο και η Επιτροπή υπογραμμίζουν την ανάγκη βελτίωσης της αποδοτικότητας των δαπανών του προϋπολογισμού της ΕΕ και πιστεύουν ότι η έννοια αυτή θα πρέπει να καθιερωθεί σε μόνιμη βάση. Στόχος της προσέγγισης αυτής είναι να αξιολογηθούν οι ποσοτικές και ποιοτικές πτυχές κάθε προγράμματος της ΕΕ.

Στο πλαίσιο αυτό, η αξιολόγηση των προγραμμάτων της ΕΕ πρέπει να αποτελέσει βασικό στοιχείο του ενδιαφέροντος των θεσμικών οργάνων που συμμετέχουν στην ετήσια διαδικασία του προϋπολογισμού.

Το Ευρωπαϊκό Κοινοβούλιο και η Επιτροπή υπενθυμίζουν ότι η διαχείριση βάσει δραστηριοτήτων (ΔΒΔ) αποσκοπεί στην παροχή ολοκληρωμένης εικόνας της αποδοτικότητας και του κόστους των διαφόρων πεδίων πολιτικής, περιλαμβανομένων τόσο των λειτουργικών, όσο και των διοικητικών δαπανών.

Τα δύο θεσμικά όργανα συμφωνούν να λάβουν τα αναγκαία μέτρα με στόχο να βελτιωθεί η παρακολούθηση της εκτέλεσης του προϋπολογισμού, με διαδικασία που θα χρησιμοποιεί όλες τις διαθέσιμες πληροφορίες από τον Ιανουάριο του 2007 και στο εξής, και με την οποία θα είναι συνδεδεμένες όλες οι επιτροπές του Ευρωπαϊκού Κοινοβουλίου. Το Ευρωπαϊκό Κοινοβούλιο δεσμεύεται να βελτιώσει τη χρήση των μεταφορών πιστώσεων και των διορθωτικών προϋπολογισμών, ως μέσων για την παρακολούθηση της εκτέλεσης του προϋπολογισμού στη διάρκεια του έτους, όσον αφορά τις προτεραιότητες του Κοινοβουλίου και τις διοργανικές προνομίες του.

Τα αποτελέσματα της συνεχούς αυτής διαδικασίας θα υποβάλλονται σε ανταλλαγές απόψεων, σε κάθε ευκαιρία τριμερούς διαλόγου που προβλέπει το παράρτημα ΙΙ της διοργανικής συμφωνίας της 17ης Μαΐου 2006.

Στόχος της προσπάθειας αυτής είναι να εξασφαλισθεί ότι οι πολιτικές που χρηματοδοτούνται από τον προϋπολογισμό της ΕΕ αποδίδουν στους πολίτες της περισσότερα, σε σχέση με το κόστος τους, και ανταποκρίνονται στις προκλήσεις που αντιμετωπίζει η Ευρωπαϊκή Ένωση, με την καλύτερη δυνατή τοποθέτηση των κοινοτικών πόρων.

Δήλωση του Ευρωπαϊκού Κοινοβουλίου σχετικά με τη δημοσιονομική πειθαρχία για τις πληρωμές

Το Ευρωπαϊκό Κοινοβούλιο υπενθυμίζει τη δήλωσή του για τις πληρωμές στην οποία τονίζεται ότι οι παράγραφοι 12 και 13 της διοργανικής συμφωνίας της 17ης Μαΐου 2006 ορίζουν απόλυτα ποσά, που αντιπροσωπεύουν ετήσια ανώτατα όρια για τις δαπάνες βάσει των γενικών προϋπολογισμών, στο πλαίσιο του πολυετούς δημοσιονομικού πλαισίου.

Επομένως η τήρηση των ετήσιων ανώτατων ορίων που ορίσθηκαν με το πολυετές δημοσιονομικό πλαίσιο 2007-2013 συνιστά αυτόματη αποδοχή των ποσοστών αύξησης για τις μη υποχρεωτικές δαπάνες στους ετήσιους προϋπολογισμούς.

Εάν τα σημεία 12 και 13 της ΔΣ δεν τηρηθούν, το Κοινοβούλιο θα θεωρήσει την ενέργεια αυτή παραβίαση της ΔΣ.

Το Ευρωπαϊκό Κοινοβούλιο αναλαμβάνει να εφαρμόσει τα προβλεπόμενα στα σημεία 12 και 13 της ΔΣ, ως μέτρο δημοσιονομικής πειθαρχίας, για ολόκληρη τη διάρκεια του πολυετούς δημοσιονομικού πλαισίου.

--------------------------------------------------